b'\n_START_ARTICLE_\nBombard\xc3\xa9rbiller\n_START_SECTION_\nUtseende\n_START_PARAGRAPH_\nMiddelsstore (5 \xe2\x80\x93 15 mm), avlange, noe flate l\xc3\xb8pebiller. De er ofte kontrastrikt farget i r\xc3\xb8dt og svart eller metallisk, noe som trolig gir en advarsel om at de er giftige. Hodet er forholdsvis langt og smalt med sm\xc3\xa5 fasett\xc3\xb8yne, antennene lange og tynne. Brystskjoldet (pronotum) er oftest lengre enn bredt, mer eller mindre hjerteformet, litt bredere enn hodet, mye smalere enn dekkvingene. Dekkvingene er brede med markerte punktstriper, ofte svarte med gule eller r\xc3\xb8de flekker. De dekker ikke hele bakkroppen men er ender tvert slik at et eller to bakkroppsledd er udekket. De er kledt med mikroskopiske h\xc3\xa5r og derfor mer eller mindre matte. Flygevingene er vanligvis velutviklede. Beina er lange og tynne.\n_START_SECTION_\nLevevis\n_START_PARAGRAPH_\nBombard\xc3\xa9rbillene trives helst p\xc3\xa5 t\xc3\xb8rre, varme steder der de ofte kan finnes under steiner. De er rovdyr i likhet med de fleste andre l\xc3\xb8pebiller.\n_START_SECTION_\nAvansert kjemisk forsvar\n_START_PARAGRAPH_\nDet som s\xc3\xa6rlig kjennetegner denne gruppen er m\xc3\xa5ten der forsvarer seg mot fiender (for eksempel frosk, edderkopper og fugler) p\xc3\xa5. Bombard\xc3\xa9rbillene kan spr\xc3\xb8yte ut en blanding av kokvarme, etsende kjemikalier med stor treffsikkerhet._NEWLINE_Billene produserer hydrokinon og hydrogenperoksid. Dette er reaktive kjemikalier men de kan lagrest sammen n\xc3\xa5r det ikke er katalysatorer til stede._NEWLINE_Kjemikalieblandingen lagres i en bl\xc3\xa6re i bakkroppen. Om billen blir truet, spr\xc3\xb8yter den noe av kjemikalieblandingen inn i et tykkvegget reaksjonskammer n\xc3\xa6r bakkroppsspissen. Her finnes det to slags enzymer: katalase og en peroksidase. Disse virker som katalysatorer for reaksjonen mellom hydrokinon og hydrogenperoksid, og det blir dannet benzokinoner, vann og oksygengass. Reaksjonen er rask og eksplosjonsaktig, og temperaturen i reaksjonsblandingen kan g\xc3\xa5 opp i ca. 100\xc2\xb0 C. I og med at det blir dannet mye gass, utvider blandingen seg eksplosivt, og det skytes ut gjennom den dyseaktige utf\xc3\xb8rselsgangen med et h\xc3\xb8rbart smell. Benzokinonene er etsende, i tillegg kan varmen skade en angriper. P\xc3\xa5 mennesker kan kjemikaliene gi etsingss\xc3\xa5r om man f\xc3\xa5r dem p\xc3\xa5 huden, og man risikerer store skader om man skulle f\xc3\xa5 stoffet p\xc3\xa5 \xc3\xb8ynene. Mindre dyr kan i noen tilfelle d\xc3\xb8 av kjemikaliene. Utf\xc3\xb8rselsgangene er bevegelige, og fors\xc3\xb8k har vist at billene kan sprute med ganske stor treffsikkerhet p\xc3\xa5 noen centimeters avstand. Billene er i stand til \xc3\xa5 fyre av flere "skudd" i rask rekkef\xc3\xb8lge.'